Bližšie k zákazníkom: Lieky a maloobchod
Authors: Vlachynský Martin 
Published: October 2024

V zdravotníctve potrebujeme naškálovať produkciu. Potrebujeme spotrebiteľskú revolúciu. Jedným z jej prejavov je posun kompetencií. Výsledkom je vyššia produkcia služieb s rovnakým množstvom zdrojov. Jedným z najrýchlejších a najjednoduchších spôsobov priblíženia zdravotných služieb bližšie k zákazníkovi je rozšírenie možnosti predaja liekov bez lekárskeho predpisu (OTC) na maloobchod a zároveň rozšírenie kompetencií lekární. Z pohľadu otvorenosti predaja OTC liekov v EÚ nepanujú jednotné pravidlá. Zhruba polovica krajín umožňuje predávať OTC lieky mimo lekárne za rôznych podmienok. Ich súčasťou je vždy zúžený zoznam OTC liekov a prípadné ďalšie podmienky, ako sú napríklad školenia pracovníkov či požiadavky na skladovacie podmienky. Argumentmi za liberalizáciu je vyššia dostupnosť, emancipácia pacienta, zníženie nákladov v systéme aj nákladov pre pacienta a odľahčenie ambulantných lekárov. Argumentmi proti sú najmä potenciálne nežiadúce účinky či oneskorená diagnostika. V Českej republike čiastočná liberalizácia predaja OTC nastala už v roku 1998, no prakticky sa naplno prejavila až od roku 2012. Aktuálne existuje zhruba 3 500 predajných miest „vyhradených liečivých prípravkov“. Za prísnych podmienok sú nimi nielen maloobchodné predajne, ale aj iné subjekty, vrátane zapojenia obcí. Podiel OTC liekov na tržbách českých lekární sa zmenil len minimálne. Lekárenský trh sa tam však dynamicky vyvíja, zmeny v posledných rokoch prináša online predaj a ďalšie distribučné kanály. Tento vývoj prináša aj konflikty v rámci sektora. S českým modelom liberalizovaného predaja OTC liekov je dlhodobá skúsenosť a je odladený viacerými novelami. Vďaka podobnému prostrediu podporujeme jeho prenos na Slovensko. Aj slovenský lekárenský trh prešiel v ostatných rokoch zásadnými zmenami, hoci k liberalizácii predaja OTC ako v Českej republike neprišlo. Počet verejných lekární za posledných 15 rokov narástol asi o 50 % na úroveň vyše 1 800 lekární, čo je po prepočte na obyvateľa zhruba o 30 % viac ako v ČR. Podľa údajov Eurostatu sa jedná v Európe o priemernú až mierne nadpriemernú hodnotu. Aj na Slovensku prešiel trh dynamickým vývojom – vznikli kamenné a virtuálne siete, privátne značky a vernostné programy, vznikli online predajne, liekové boxy či doprava kuriérom. Slovenské lekárne na komerčnej báze začali ponúkať rozšírené služby, najmä v podobe diagnostiky. Na dátach lekární z Banskobystrického kraja sme skúmali aj argument o potenciálnom vzniku „lekárenských púští“. Hlbšej analýze však bráni uchopiteľná definícia problému „lekárenskej púšte“ v kontexte zvyšujúcej sa mobility ľudí a vzniku nových distribučných kanálov. Možnými reakciami na finančnú situáciu lekární v odľahlejších obciach je úprava úhradového systému zdravotných poisťovní a diverzifikácia príjmov vďaka poskytovaniu nových služieb. Lekárne môžu odbremeniť ambulantnú starostlivosť primárne v štyroch oblastiach – v predpisovaní, diagnostike a jednoduchých zákrokoch, skríningoch a podpore adherencie pacientov. Obavy ohľadom dodržania štandardov pri diagnostických úkonoch či bezpečnosti pacienta sú relevantné, existujú však spôsoby, ako tieto riziká minimalizovať.